Papersnake/gushiwen huggingface dataset:
题姜尧章白石洞
韩淲（宋代）

诗眼玩尘世，漫作威凤鸣。经行苕溪水，乃见白石清。

拂衣鉴须眉，唤起仙骨惊。胡为随人间，叹息百虑萦。

洞中应笑我，何不高举轻。明时乐未正，尚欲追英茎。

它年淳气合，肯有爵服情。痴人莫说梦，烈士徒殉名。

转庵偶饶舌，已足压旦评。古来旷达者，谈笑得此生。

临流赋招隐，一奏朱弦声。
赠致仕郭朝议
吕川（宋代）

漫道任公钓有神，六鳌无迹海生尘。争如静卧南窗下，兰菊从教秋与春。
偈一百二十首 其七十八
释怀深（宋代）

慧林投老入红尘，俯仰三年成跺权。自笑欲归归未得，时时送客出都城。
龙兴客旅效子美寓居同谷七歌 其四
李新（宋代）

有弟有弟汴之阳，共失所怙心摧伤。裁书黄耳送不到，道远未知存与亡。

岁云暮矣天苍苍，雁飞安得随汝行。呜呼四歌兮歌愈急，漏天为我同时泣。
狡兔行
苏拯（唐代）

秋来无骨肥，鹰犬遍原野。草中三穴无处藏，

何况平田无穴者。
鸡留坡第二盘
朱嘉徵（清代）

行行不觉远，石路缘溪长。车坂已九折，犹与前溪望。

荒哉凤鸟已，宝鸡鸣陈仓。光景动民人，霸业秦以昌。

缥缈空坡上，一绝若流光。我来眷芳节，山风吹杂香。

还复理蕙带，飘然约我裳。
谢故人送炭
王汝玉（明代）

岁云暮矣天荒凉，北风萧飒号枯桑。天工衒术逞奇巧，剪冰作花散下方。

空斋有客羸且病，正襟危坐冻欲僵。地炉无火灰亦冷，双足刺若触剑铓。

故人相爱意殊厚，凌晨投以炭二筐。瘦形挺然状鸡骨，尚带栎坞秋烟香。

便如暗室正欲睹，忽向目前逢夜光。施敲石火自吹燎，陡觉群阴皆遁藏。

须臾血脉始和畅，渐久神气皆扬扬。信知此物功不细，能使阳德随昭彰。

吾闻冬至子之半，泰道从此当开阳。今年天心亦何事，乃遣沴气妨时旸。

缄诗报谢有深感，梅花几日开春香。
题京江鲍氏三女史诗合稿
包兰瑛（清代）

璇闺三秀冠当时，赋茗才华并擅奇。韵洽埙篪成合璧，光辉花萼缀连枝。

清娱楼阁开诗境，绿饮山堂醉酒卮。更有烟波同泛乐，雁行鸥侣总相宜。
山斗为罗一峰作 其二
陈献章（明代）

曲论迷真亦异哉，乾坤何代不生才。今谁敢避愚公号，曾作夫君北斗来。
谢邵武危秀才惠长笺
王洋（宋代）

须知秋日胜春朝，一鹤凌空振羽毛。
满轴文章慰衰闰，十年灯火困英豪。
良医先为肱三折，合负终看钓六鳌。
郑老襟期幸同调，新诗时与寄亭皋。
将入城灵口道中作
徐夤（唐代）

路上长安惟咫尺，灞陵西望接秦源。依稀日下分天阙，

隐映云边是国门。锦袖臂鹰河北客，青桑鸣雉渭南村。

高风九万程途近，与报沧洲欲化鲲。
方壶胜境二首 其二
弘历（清代）

拟将何事遣馀閒，旧稿新题手自删。高只有天尘迥绝，下临无自水回环。

立销赤帝庚三伏，坐待姮娥月一弯。却笑秦皇求海上，仙壶原即在人间。
八声甘州·对潇潇暮雨洒江天
柳永（宋代）

对潇潇暮雨洒江天，一番洗清秋。渐霜风凄紧，关河冷落，残照当楼。是处红衰翠减，苒苒物华休。唯有长江水，无语东流。(凄紧 一作：凄惨)
不忍登高临远，望故乡渺邈，归思难收。叹年来踪迹，何事苦淹留。想佳人妆楼颙望，误几回、天际识归舟。争知我，倚阑杆处，正恁凝愁！(阑 一作：栏)
孟子·忧忧喜喜
陈普（宋代）

骨肉真情出不期，捐阶盖井我何知。
风埃满目间来往，天性曾无一点疵。
句
温益（宋代）

竹生石上琼瑶碧，泉落檐间组带垂。
新沼未有水
米芾（宋代）

排槛花争媚，环林石斗苍。何时潴渌净，吾欲借藤床。
鄂渚烟波亭
戴复古（宋代）

倚遍南楼更鹤楼，小亭潇洒最宜秋。
接天烟浪来三峡，隔岸楼台又一州。
豪杰不生机事息，古今无尽大江流。
凭栏日暮怀乡国，崔颢诗中旧日愁。
赠林使君
陆游（宋代）

松桧阴中百步廊，我来剥啄叩琳房。
鱼肠宝剑余蛟血，鸦嘴金锄带药香。
弱水蓬莱风浩浩，赤明龙汉劫茫茫。
何妨付与神丹诀，教跨青鸾到帝乡。
青山湿遍·瑶簪堕也
周之琦（清代）

瑶簪堕也，谁知此恨，只在今生。怕说香心易折，又争堪、烬落残怕。忆兼旬、病枕惯懵腾。看宵来、一样恹恹睡，尚猜他、梦去还醒。泪急翻嫌错莫，魂销直恐分明。
回首并禽栖处，书帏镜槛，怜我怜卿。暂别常忧道远，况凄然、泉路深扃。有银笺、愁写瘗花铭。漫商量、身在情长在，纵无身、那便忘情。最苦梅霖夜怨，虚窗递入秋声。
海天吟阁二首 其一
施策（明代）

负郭宏开水上楼，春深昼永足淹留。萝阴染碧连幽馆，柳色垂淹绕细流。

芳席有时来上客，闲情终日狎群鸥。桃源未必能逾此，高睡真同物外游。
偈颂十首
释德光（宋代）

世尊拈花，迦叶微笑，
一对铁槌，浑无孔窍。
偈颂四首
释师远（宋代）

五日一番升座，拈出现成行货。
大众普请商量，恰是老僧罪过。
大理曾少卿欲见余近作录数篇寄之以诗为谢且
魏了翁（宋代）

西风萧萧吹鬓急，独立长空倚天壁。
俯看沧海环九州，仰视青天行白日。
夜归蟋蟀鸣秋床，触处万宝西风香。
而余生世竟何事，也翠兹影蜉蝣裳。
冥心宴坐自探测，善利几微如白黑。
江西夫子最知心，欲往从之后土湿。
忽来诗句悬清风，拱揖孔孟麾瘠癰。
便思载酒巾车童，一夜壮气干星虹。
喀喇河屯行宫即景
弘历（清代）

楼观图云倚翠微，苔封芝径接岩扉。入帘水态漾珠网，映座山容罨锁闱。

天上仙鸾真可驾，人间别苑那堪妃。伯驹画里忆曾见，圆峤方壶是也非。
分金行
陆深（明代）

古人重结交，何必千万人。一一苟知己，安得各许身。

嗟哉管鲍交，迹远心逾亲。后来相齐功，宁令负分金。
雨后放舟
朱鼎鋐（清代）

小壑连旬里，轻桡泛绿溪。春寒花信晚，水涨野桥低。

漠漠烟中柳，胶胶午后鸡。乱云飞不尽，又过夕阳西。
次韵唐公三首其一——东阳道中
王安石（宋代）

山蔽吴天密，江蟠楚地深。
浮云堆白玉，落日泻黄金。
渺渺随行旅，纷纷换岁阴。
强将诗咏物，收拾济时心。
荷叶杯 秋忆
汤思孝（清代）

看尽夕阳西去。无语。何处玉箫声。秋风吹送未分明。

莫也诉离声。

帘外草深虫絮。微雨。醮破碧波天。轻纨。记得共凭栏。

云月似当年。
南明山宝相寺十五题 其四 石城山
释显忠（宋代）

溪尽见石城，寺在石城里。崖缺露遥村，门开对寒水。

况非雉堞成，无以金汤比。梵众此安栖，俗驾来有几。
闺怨
陆龟蒙（唐代）

白袷行人又远游，日斜空上映花楼。

愁丝堕絮相逢著，绊惹春风卒未休。
减字木兰花·一杯易足
韩淲（宋代）

一杯易足。自断此生犹杜曲。词客哀时，不敢愁来赋别离。孤城麦秀。常愧葛洪丹未就。诗罢长吟。衰晚迟回违寸心。
偈二十二首 其十
释子淳（宋代）

大洪有个无影杖，虎踞龙蟠孰敢向。有时横按坐虚堂，临济德山还胆丧。
竹间孤坐
郑刚中（宋代）

远竹竹自如，亲竹竹不可。
移床向前轩，与之相并坐。
受日一心虚，摇风万尘破。
忽作雪窗声，断云疏雨过。
白鹿台二首 其二
区宇瞻（明代）

锦忆千金使，台悲逐鹿翁。迹人迷岁月，只认上林中。
留侯祠
尹台（明代）

秦鹿突中原，六国分横骛。韩抵族先殪，子房蓄仇怒。

千金购死士，破产不为顾。东见沧海君，髣髴平生故。

潜椎博浪沙，乃中副车误。隐身仍侠游，索党咍穷捕。

函谷气先夺，沙丘魄随仆。壮哉烈士谋，阔略驰雄步。

搏秦虽云猝，智勇亦恢露。归来圮上游，神父识英孺。

尚公足下履，遗我怀中素。元韬秘密画，一一潜指悟。

出说隆准公，风云㸌景附。婴降积念抒，成立孱宗祚。

喑呜扛鼎夫，六合恣残蠹。凭陵拔山气，嘘吐阪泉雾。

笑纡垓下筹，立诋荥阳箸。战利三侯奔，业垂四海固。

储皇挂矰缴，一语开荧妒。昂藏四老人，羽翼奋匡护。

赤鼎既云奠，愿弃人间务。逃名托轻举，往蹑乔松屦。

伟哉帝者师，邈矣人杰慕。古祠翳沙莽，云日荡回互。

侧思千载人，精灵傥此聚。刘项迹已陈，黄绮逝安住。

吾行悲所徂，呃吒徐淮暮。
和危府教
刘过（宋代）

先生场屋文之虎，气慑狐狸自不知。
老去莫嫌官尚冷，灞桥风朋要新诗。
为谷隐和虞参议韵
杨冠卿（宋代）

诛茅祗合老僧龛，一笑欣陪麈尾谈。
天末冥鸿方避弋，辽东白豕忍怀惭。
折腰我已宦情薄，嚼蜡谁言世味甘。
万事转头俱梦幻，试将此语静中参。
和德夫弟韵
王柏（宋代）

偶寻沮溺问年丰，负笈肩琴恨不同。
春草池塘君有梦，秋风灯火我何工。
年时犹愿文加进，老大方忧道未洪。
妙手自堪修五凤，绳枢草舍愧吾窗。
秋霁
魏之琇（清代）

伏雨初收意洒然，生衣乍试晚风前。怀人酒熟镫明候，顾影桐疏竹冷边。

夜景楼台天倒合，秋光城郭月孤悬。无端忽著东南望，独卧蛮江忆往年。
寄孙巨源 其二
刘攽（宋代）

居邻渤澥接江湖，閒数春风雁与凫。乘雁来归只凫起，未应言有复言无。
诗一首
邓深（宋代）

鹅鸭江村曲，人家竹树深。
闲云自来去，皎日屡晴阴。
水送园蔬叶，谷传樵斧音。
瘦驴鞭不动，风处得披襟。
缘识
宋太宗（宋代）

从来非不求知己，方觉俗情似流水。
消息毫端总是空，奇哉道味深无比。
偈倾一百六十九首
释智朋（宋代）

坐断毗卢顶，不禀释迦文，
且在下风。
送客归新罗
项斯（唐代）

君家沧海外，一别见何因。风土虽知教，程途自致贫。

浸天波色晚，横笛鸟行春。明发千樯下，应无更远人。
雪晴偶兴因以成篇
刘基（明代）

玄云四垂天黯黮，大野苍茫飞雪糁。北风刮面利如刀，海气昏昏迷远览。

若华东光封密雾，北屋无烟色悽惨。天姥沈阴禹穴闭，扶胥海涛浑不撼。

愁埋朱凤入杳冥，冻缩赤蛟深坎窞。猿狖哀号咽岩谷，鸿雁惊啼乱葭菼。

壮士金戈铓锷凌，将军玉帐旌旗黪。师徒百万尽熊罴，幕下从官皆燕颔。

马蹄蹴蹋坤轴震，夜半入蔡何人敢。苍山野客拙且懒，旅舍萧条坐无毯。

顽童汲井十指直，稚子敲冰两髦髧。今朝出日照梁栋，楼外远山皆菡萏。

初惊急溜泻源泉，渐看县澌挂旒紞。那无美酒洗胸臆，空有新诗吐肝胆。

先人敝庐松柏在，墙角早梅应可揽。蝮蛇张鳞虎掉尾，平地倏忽成窊埯。

藩阃官曹厚禄食，忍以黔黎为醢醓。天民日望天爱怜，破瓦颓垣最悲憯。

农家齐仰二麦成，且喜土膏滋九坎。清晨树上啼布谷，柳下碧波漪澹澹。

安得扁舟泛五湖，莫使中心攒百感。
念奴娇（和徐尉游口湖）
范成大（宋代）

湖山如画，系孤篷柳岸，莫惊鱼鸟。料峭春寒花未遍，先共疏梅索笑。一梦三年，松风依旧，萝月何曾老。邻家相问，这回真个归到。

绿鬓新点吴霜，尊前强健，不怕衰翁号。赖有风流车马客，来觅香云花岛。似我粗豪，不通姓字，只要银瓶倒。奔名逐利，乱帆谁在天表。
过阿里旁有感
林占梅（清代）

鸟道盘危磴，蜗居聚小庄。褊衷常忐忑，举步遍礌硠。

仆马连朝困，家园数月荒。何时超坎壈，观景惬诗肠。
阄观音背不陆帧
释智愚（宋代）

吉祥大士舍全身，要使迷途脱苦轮。
无奈众生难教化，天堂地狱又重新。
送孙使君请告归槜李 其二
叶春及（明代）

即令耽卧病，何事薄淮阳。伏枕春云过，开门碧草长。

世情增肮脏，吾道付沧浪。却限罗浮郡，无由下凤凰。
新河言怀
黄钥（明代）

帝阙青天北，家乡碧海南。浮生吾碌碌，知己鬓毵毵。

旧日舟行半，新秋月过三。愁怀千万种，默默向谁谈。
声声慢•为王阮亭题余氏女子绣高唐神女图
董以宁（清代）

琵琶峰下，云雨台边，似曾亲见瑶姬。缥缈氤氲，宛如荐枕当时。

只是先王曾幸，怎襄王、梦里重思。些个事，教针神代揣，欲绣还疑。

莫问去来何意，更搴帱请御，整佩还持。但问图中，一行绮语谁题。

好从色丝黄绢，想拈针、少女风姿。恰称得，犊车人、绝妙好辞。
除月二十三日夜梦
许月卿（宋代）

仙君重瞳衮衣明，红云一朵当殿楹。
千官拜舞环佩鸣，中有一人摄齐升。
琅琅敷诵百辟惊，首云有臣许月卿。
合在帝所式群英，煌煌召节来帝廷。
肤使奕奕华弓旌，我时荷边食芡菱。
坐茅心涣俨不听，从天飞下苍葱珩。
申传帝命通叮咛，亲授秘诀餐长生。
提耳言言帝旨令，梦回题诗香枕屏。
行县至浮查寺（一作罗晌诗）
罗炯（唐代）

二十年前此布衣，鹿鸣西上虎符归。行时宾从光前事，

到处松杉长旧围。野老竞遮官道拜，沙鸥遥避隼旟飞。

春风一宿琉璃地，自有泉声惬素机。
过筰桥道中龙祠小留
陆游（宋代）

江边龙庙何年作，白浪花中插朱阁。
朝暾渐上宿雾收，春气已动晨霜薄。
私来倚栏一怅然，芦花满空如柳绵。
安得身为双白鹭，飞上滩头却飞去。
元旦
区越（明代）

蓝尾初醒守岁卮，衣冠喧动拜年时。东风入户无尘榻，淑气催年出好枝。

莫羡青云堪染鬓，犹馀白雪可赓诗。年来霂霢真时雨，且护龙孙补敝篱。
春日有怀
张乔（唐代）

高下寻花春景迟，汾阳台榭白云诗。

看山怀古翻惆怅，未胜遥传不到时。
杭州杂诗和林石田
汪元量（宋代）

蠋也吞声哭，潜行到水头。
人谁包马革，子独衣羊裘。
水面生何益，南冠死则休。
百年如过翼，抚掌笑孙刘。
出威清门绕城而西村景可爱
郑珍（清代）

郭外自然好，不谓过所怀。久与村野别，顿觉耳目开。

冈峦有登村，渫沼亦萦回。荷芰夹田径，瓜壶盖茅柴。

清风偶然度，绿影不可揩。久行不逢人，俯仰兴转佳。

白云澹晴色，草树阴徐来。念我巢中居，延企西城隈。
东风吟和冼少汾并寄少汾同社诸君 其五
王渐逵（明代）

桂长丛枝竹长荪，山中怀抱向谁论。东风似却知人意，时捲云霞独闭门。
遥和九日龙山社集
陆天仪（清代）

西风吹梦上高寒，此日心情自鲜欢。樗里秋深荒藓合，碧山吟鲜夕阳残。

诗传白社人初集，节过黄花兴又阑。迟我新瘥恋衾枕，茱萸羞傍药炉看。
禅人写真求赞
释正觉（宋代）

虚空借得作身，万象相随为伴。
纵横人道十成，点检谁知一半。
看看青山峥嵘，白云零乱。
里许牧童归未归，铁牛一掣金绳断。
游大慧寺
葛昕（明代）

梵宫高插碧天西，绮桧层盘叆叇迷。有恨伊人缘底事，雕栏独对雨凄凄。
桐庐牛岭
葛立方（宋代）

舆曳入崔嵬，连天雾不开。
惊波掀过雨，细路滑苍苔。
瞰下忧鱼葬，凌高被岛猜。
垂堂千古戒，底急为名来。
清湘城西飞来峰三首
曾丰（宋代）

解后南鹏怒辄翔，乘风附翼过清湘。
罗浮本是仙家景，借与如来作宝坊。
送程给事越州
范育（宋代）

雍容青琐汉儒臣，出牧东南七郡民。
秘府内分龙节贵，故乡朝看锦衣新。
湖山动色迎诗老，牛酒均欢慰路人。
岂愧能名循吏后，应留美化大江滨。
相逢日下黄门省。回首风前画鷁津。
未省行春周泽国，即听鸣玉上枫宸。
句
崔仰（宋代）

落潮鸣下岸，飞雨暗中峰。
次韵程机宜感怀
曹勋（宋代）

老骥千里志，元龙百尺楼。
想同湖海心，逸气横清秋。
墨工林松泉来求荐就写寄
柯九思（元代）

先朝谁进林家墨，曾试龙楼凤饼新。玉砚光华云彩动，殿中书诏赐功臣。
十二月立春
李时（宋代）

东风昨夜到疏篱，早被游蜂探得知。花子又从今日好，人情须胜去年时。

盘装荠菜迎春饼，瓶插梅花带雪枝。劝了亲庭眉寿酒，旋裁春帖换新诗。
送友人游金陵
潘柽（宋代）

酒尽谭馀意转新，北风一舸下寒津。遥知白下登楼处，正欠黄初着句人。

往事省来多岁月，旧游疏似晓星辰。半山斜日荒凉寺，更有残碑待拂尘。
玲珑四犯 簟痕依竹屋体
姚燮（清代）

滑甚桃笙，叠八尺珊瑚，尘未容渍。展向琼铺，微砑画苔纹碎。

记否药磴春酣，沁袖角、露华浓翠。又背人，竹影侵来，荡得月魂灵水。

慢教诗妓持蝇拂，早鱼鳞、泛上秋意。湘江断梦谁寻雨，红凝半函残泪。

藕叶悄卷夜凉，认一般，愁烟难洗。让玉猧、绣闼偷眠，消受汗花香腻。
东湖看花呈宋原父
戴复古（宋代）

团团堤路行无极，一株一步杨柳碧。
佳人反覆看荷花，自恨鬓边簪不得。
发仪真投宿山寺壁间见向伯恭留题因和其韵
廖刚（宋代）

百年功利要深思，力屈才殚悔恐迟。万斛行船今足矣，千寻凿石古无之。

谋疑箕子陈洪范，放□周公岂我欺。安得使轺虚采纳，免将无益害三时。
杂感 其二
黄锡彤（清代）

深山有古柏，蔚然抱奇秀。斤斧不得施，经冬比松茂。

特立出云表，幽姿壮岩岫。凉飙入乔柯，千亩共芳漱。

葆此梁栋材，愿托南山寿。绳尺工料量，毋为造物囿。
宋汴道中
高蟾（唐代）

平野有千里，居人无一家。甲兵年正少，日久戍天涯。
颂
释善昭（宋代）

三玄三要事难分，得意忘言道易亲。
一句明明该万象，重阳九日菊花新。
忆秦娥（三之二）
贺铸（宋代）

风惊幕。灯前细雨檐花落。檐花落。玉台清镜，泪淹妆薄。

良时不再须行乐。王孙莫负东城约。东城约。一分春色，为君留著。
杜宇
释行海（宋代）

白首几人能到家，暮云残月隔三巴。
巴江不是无皈路，何事年年怨□□。
送范卿后马上值雨作
黄克晦（明代）

天涯双鬓易成丝，何处凄凉可泪垂。
花下一樽相送后，雨中匹马独归时。
逐臣离恨迷芳草，滞客愁心挂柳枝。
明发西山风日好，道房禅榻与谁期。
和薛丞
吴芾（宋代）

归来林下恰年余，喜对青山更面湖。
野兴自来知不浅，宦情今日觉全无。
任从俗目嗤吾老，未许山灵诮客逋。
多谢新诗相慰藉，头风一读顿然苏。
琳宫月夜宴集
耶律铸（宋代）

红雪香团露井桃，彩云轻叶拥霓旄。三千玉女霞妆薄，十二珠霓月烛高。

花界不应辞琬液，海人休便献龙膏。文章好在通明殿，醉墨淋浪凤锦袍。
閒居杂咏六首 其三
李以麟（明代）

役役供人事，悠悠见物情。百年飞鸟过，万虑野云生。

时节惊残梦，江山笑短檠。古今聊感慨，吾道欲何成。
二月十五日祈晴十七日雷雨再作
王十朋（宋代）

清香一瓣乞晴回，准拟阳光万里开。风伯未吹云阵破，雷公又唤雨声来。

补天石烂畴能鍊，陷泞车深不易推。谁坐黄堂称太守，深惭无术救天灾。
诸将杂感四首 其四
严允肇（清代）

款塞诸戎拥节旄，大开屯种刈蓬蒿。戴牛佩犊经营苦，画井分疆部署劳。

岂为流移增国税，即看荒秽长田毛。戈船下濑今无事，壮士休论战伐高。
雪晴
姜特立（宋代）

六出弄阴机，新晴闲夕晖。
余过随雁去，残雪带春归。
设醮太平宫竣事呈偕行诸君二首
岳珂（宋代）

九光影里步虚声，午夜封章叩紫廷。
云路鸣琚传奏简，天街掷火度流铃。
沈沈玉漏传三鼓，爚爚银河灿万荧。
仙仗烟霄正凝想，晓光浮动远山青。
玉合（杂言）
韩偓（唐代）

罗囊绣两凤凰，玉合雕双鸂鶒。中有兰膏渍红豆，

每回拈著长相忆。长相忆，经几春？人怅望，香氤氲。

开缄不见新书迹，带粉犹残旧泪痕。
送都官辛七丈赴治江夏
苏颂（宋代）

官柳春来已可攀，使君旌盖驻江干。
还颁明诏恩优渥，坐使环封俗阜安。
西塞山川馀旧迹，南楼风月有清欢。
幕中才雅今应盛，暇日追游兴未阑。
经贺监旧居
虚中（唐代）

不恋明皇宠，归来镜水隅。道装汀鹤识，春醉钓人扶。

逐朵云如吐，成行雁侣驱。兰亭名景在，踪迹未为孤。
送贾升主簿之荆府
孟浩然（唐代）

奉使推能者，勤王不暂闲。观风随按察，乘骑度荆关。

送别登何处，开筵旧岘山。征轩明日远，空望郢门间。
岁晚怀愚斋赵叔愚壶山宋谦父
邹登龙（宋代）

忽忽岁将暮，烈烈北风凉。
霏霏雨素雪，皎皎南枝芳。
懆懆念良友，茕茕在他乡。
盈盈一水隔，迢迢道咱长。
悠悠无信音，戚戚重感伤。
翩翩化双鹤，去去与同翔。
拍阑干 咏阑干
董元恺（清代）

回廊曲井。垂杨摇漾空庭景。十二帘低清昼永。掩映朱文，斜覆湘文冷。

亚字玲珑梵字影。折折周周，春恨重重省。疏星淡月微风静。

只为多情，近水常相称。玉人徙倚还频凭，几遍沉吟，敲断玉钗不应。
碧云亭晚眺二首 其二
岳珂（宋代）

岁华方冉冉，耕亩自閒閒。日落青枫浦，云平白苧山。

夜城严警柝，昏鼓动层关。风露汀洲冷，惊鸿自往还。
题灵泉观
韩琦（宋代）

老木阴森盖满山，萧条宫展倚巑岏。留为治世无穷戒，自足明皇数纪欢。

旧浴已残汤室暖，馀悲尚惨渭川寒。欲知百二关河胜，更待朝元阁上看。
鄙翁住菁山庵
释智朋（宋代）

粪火堆中不善藏，蹲鸱直透九重香。
烟云深锁菁山坞，辄莫钟声送夕阳。
读杨子云传
范浚（宋代）

老不晓事杨子云，缀文讥诃坚逐贫。班生曲笔甚假借，谓不逐逐元非真。

草玄欲作后人计，投阁自迷身不利。王涯筮中好其书，宁复逆知甘露事。

蛙声紫色欺昏童，义士远引如冥鸿。胡为颠眩尚执戟，美新屈首称臣雄。

岷山沃野蹲鸱大，拓落不归良已过。近危竟似井眉瓶，虚作反骚嗤楚些。

诡情怀禄遭嘲评，但用笔墨垂声名。文章要亦千古事，久矣法言今正行。
秋晚杂书三十首
方回（元代）

独吟不愧声，独立不愧影。
独行不愧屐，独卧不愧枕。
昏昏十日不，炯炯一夕醒。
古瓶插残菊，老碗贮冻茗。
三嗅复三漱，浩然万虑屏。
节食甘独饥，薄衣耐独冷。
狸膏肥粟栗，出穴落匕鼎。
此事世接踵，夜坐试独省。
送钟狂客应荐北行 其一
张诩（明代）

醉濡三斗墨淋漓，为写江亭送别诗。风雨闭门人病久，山花迎处马行迟。

楚江万里来迢递，越曲三声唱别离。此日送君思往事，京华回首不胜悲。
最高楼
刘克庄（宋代）

臣少也，豪举泛星槎。飘逸吐天葩。穆陵误奖推儒宿，龙泉曾唤葩行家。今耄矣，文跌宕，字麻茶。

同队者、多为公与相。广坐里、都无兄与丈。生有限，望犹奢。补还瞎子重开卷，放教跛子出看花。地行仙，疑是汝，不争些。
送僧三首
释慧空（宋代）

蜀川老觉家潼川，怀中交子是铁钱。
三年听讲大慈寺，执卷问之不识字。
三年参禅大隋山，盖龟劫火犹顢頇。
瞿塘忽放铁船下，不问滟澦堆如马。
逆风使过荆湖南，焦荔林中来放憨。
同风莫倚闽与蜀，饮水更须防蛊毒。
立春日过万松庵
林古度（清代）

万松通曲岭，残雪覆寒池。今日已春色，深山犹未知。
端午贴子词 皇后阁五首 其三
真德秀（宋代）

披香殿里绣筵开，九节菖蒲七宝杯。应念臣劳如卷耳，欲将厚意酌金罍。
故次政殿大学士枢密洪公挽词二首
韩元吉（宋代）

甲第湖山美，人知小隐名。
天方开乐土，地忽起佳城。
秘殿疏殊渥，珍台锡异荣。
勋劳才右府，曾未陟魁衡。
春日五首 其一
周行己（宋代）

送春小雨作轻凉，碧瓦鳞鳞动霁光。紫燕衔泥归旧屋，黄蜂采蜜度斜阳。
句
郑清之（宋代）

国香不欲论家谱，合姓孙枝作郑花。
六言三首 其三
刘克庄（宋代）

南塘登极数袁，平围册后尾联。已矣诸老绝笔，勉哉吾子著鞭。
青门饮
秦观（宋代）

风起云间，雁横天末，严城画角，梅花三奏。塞草西风，冻云笼月，窗外晓寒轻透。人去香犹在，孤衾长闲馀绣。恨与宵长，一夜薰炉，添尽香兽。前事空劳回首。虽梦断春归，相思依旧。湘瑟声沈，庾梅信断，谁念画眉人瘦。一句难忘处，怎忍辜、耳边轻咒。任人攀折，可怜又学，章台杨柳。
贺新郎·步自雪堂去
佚名（宋代）

步自雪堂去。望临皋、将归二客，从余遵路。木叶萧萧霜露降，仰见天高月吐。共对影、行歌频顾。月白风清如此夜，叹无肴、有酒成虚度。闻薄暮，网罾举。归而斗酒谋诸妇。便携鳞载酒，相从旧追游处。断岸横江寻赤壁，不复江山如故，但放舟、中流容与。客去冥然方就睡，梦蹁跹、羽衣揖余语。相顾笑，遂惊寤。
寄庆州子华侍读谏议
刘敞（宋代）

禁中颇牧去临戎，属国归来敌垒空。闻道诗书今绝幕，复看天马亦从东。

醉倾床酒留边月，歌倚鹍弦舞朔风。犹忆平生欢一笑，莫忘书札寄宾鸿。
筑室
韩上桂（明代）

筑室傍南山，山空蕨可摘。绝磴俯寒流，崩崖欹断石。

径曲草渐迷，砌滑苔如积。地似桃源幽，心学枯禅寂。

蠹简辨蝌文，尘床看鼠迹。但抚一弦琴，莫衒连城璧。

梅开始知春，蓂落岂须历。少食鲜所营，久卧渐成癖。

四海讵云遥，三公不足易。浩荡物无仇，逍遥以自适。
灵山寺
庄呈龟（明代）

策骑西游访大颠，萦纡一径锁云烟。山僧未见供茶茗，野鸟先云奏管弦。

宝塔永藏明镜在，上方迥与翠微连。个中无限清虚态，自是人间别有天。
孙元忠寄示种竹诗戏以二十篇答 其十七
孔平仲（宋代）

寒城朝烟淡，竹日静晖晖。芊芊烟翠羽，罗列萧洒姿。

清风左右至，秋色有馀凄。日暮归几翼，鹪鹩在一枝。
和陈子良海棠四首
吴芾（宋代）

雨后花头顿觉肥，细看还是旧风姿。
坐余自有复芬馥，不许凡人取次知。
岁暮答赵奉礼
宋庠（宋代）

蜀痟平日掩芳樽，星籥年凋景易奔。
天远断芦催序雁，庭空飞雪妬离鵾。
颜瓢枉乐堪忧巷，汉履犹思待诏门。
月署仙郎多丽唱，苦嗟池草久迷魂。
岁除思归
周弼（宋代）

春风冰断千尺，晓霁云开百重。
何处溪桥争渡，谁家山寺闻钟。
答司马谏议书
王安石（宋代）

某启：昨日蒙教，窃以为与君实游处相好之日久，而议事每不游，所操之术多异故也。虽欲强聒，终必不蒙见察，故略上报，不复一一自辨。重念蒙君实视遇厚，于反覆不宜卤莽，故今具道所以，冀君实或见恕也。

盖儒者所争，尤在于名实，名实已明，而天下之理得矣。今君实所以见教者，以为侵官、生事、征利、拒谏，以致天下怨谤也。某则以谓受命于人主，议法度而修之于朝廷，以授之于有司，不为侵官；举先王之政，以兴利除弊，不为生事；为天下理财，不为征利；辟邪说，难壬人，不为拒谏。至于怨诽之多，则固前知其如此也。

人习于苟且非一日，士大夫多以不恤国事、同俗自媚于众为善，上乃欲变此，而某不量敌之众寡，欲出力助上以抗之，则众何为而不汹汹然？盘庚之迁，胥怨者民也，非特朝廷士大夫而已；盘庚不为怨者故改其度，度义而后动，是而不见可悔故也。如君实责我以在位久，未能助上大有为，以膏泽斯民，则某知罪矣；如曰今日当一切不事事，守前所为而已，则非某之所敢知。

无由会晤，不任区区向往之至！
水调歌头 虎茵居士梁慎修生朝
蔡松年（宋代）

丁年跨生马，玉节度流沙。春风北卷燕赵，无处不桑麻。一夜蓬莱清浅，欲守平生黄卷，冰雪做生涯。惟有天南梦，时到曲江花。瘦筇枝，轻鹤背，醉为家。倦游笑我黄尘，昏眼簿书遮。千古东坡良史，一段葛洪嘉处，莫种故侯瓜。赋就五噫曲，金狄看年华。
对菊
宋伯仁（宋代）

少有惺惺得到头。此心何苦懒方收。
五湖烟雨常如昔，一稔功名自不由。
世事莫将真个看，客程难作旧时留。
人间岂少渊明□，见著黄花便合羞。
厅斋消夏 其六
黄家鼎（清代）

七鲲门户本深严，况复将军坐蔺廉。狐鼠屏声敛牙爪，鳄鲲延首受刀镰。

当地歧处兵嫌薄，昼渐长时饟孰添。无补杞忧勤默祝，欃枪莫射赤嵌尖。
洛中人语
佚名（唐代）

昔楼师德园，今袁德师楼。
云游
阳枋（宋代）

走遍天涯地角来，流沙弱水接蓬莱。
风轮空坐观浮世，明镜亭亭不用台。
浣溪沙（松斋夜雨留客，戏追往事）
毛滂（宋代）

记得山翁往少年。青楼一笑万金钱。宝鞍逐月玉鞭寒。

老对冻醪留客话，醉爬短发枕书眠。伴人松雨隔疏帘。
韦道安（道安尝佐张建封于徐州，及军乱而道安自杀）
柳宗元（唐代）

道安本儒士，颇擅弓剑名。二十游太行，暮闻号哭声。

疾驱前致问，有叟垂华缨。言我故刺史，失职还西京。

偶为群盗得，毫缕无馀赢。货财足非吝，二女皆娉婷。

苍黄见驱逐，谁识死与生。便当此殒命，休复事晨征。

一闻激高义，眦裂肝胆横。挂弓问所往，趫捷超峥嵘。

见盗寒涧阴，罗列方忿争。一矢毙酋帅，馀党号且惊。

麾令递束缚，纆索相拄撑。彼姝久褫魄，刃下俟诛刑。

却立不亲授，谕以从父行。捃收自担肩，转道趋前程。

夜发敲石火，山林如昼明。父子更抱持，涕血纷交零。

顿首愿归货，纳女称舅甥。道安奋衣去，义重利固轻。

师婚古所病，合姓非用兵。朅来事儒术，十载所能逞。

慷慨张徐州，朱邸扬前旌。投躯获所愿，前马出王城。

辕门立奇士，淮水秋风生。君侯既即世，麾下相欹倾。

立孤抗王命，钟鼓四野鸣。横溃非所壅，逆节非所婴。

举头自引刃，顾义谁顾形。烈士不忘死，所死在忠贞。

咄嗟徇权子，翕习犹趋荣。我歌非悼死，所悼时世情。
姑恶
于石（宋代）

村南村北麦花老，姑恶声声啼不了。
有姑不养反怨姑，至今为尔伤风教。
噫，君虽不仁臣当忠，父虽不慈子当孝。
道中忆钟美彰因寄以诗
苏仲（明代）

流落相随二十秋，宦途分散各悠悠。君持教铎鸣兴国，我忝催科老岳州。

诗酒逢春怀往事，梦魂清夜感同游。诸郎已振抟风翼，南海扁舟共我不。
郴江百咏并序·久留冈
阮阅（宋代）

颍人间欲问郴人，卫飒如何似寇恂。
只恐当时遮道者，不应皆是惜留人。
新秋感事
陆游（宋代）

北渚秋风凋白苹，流年冉冉默伤神。
强颜未忍乞墦祭，积毁仅逃输鬼薪。
半榼浮蛆初试酿，两螯斫雪又尝新。
受恩自度终无报，聊为清时备隐沦。
赠李端明
林季仲（宋代）

洗尽烟岚见海山，池塘春草亦怡颜。
野沈犬警清宵迥，檐转堂阴白昼闲。
移镇又传三叠鼓，告庭行促百官班。
攀辕父老休相忆，总在炉锤橐籥间。
贻致政吴德仁朝请
刘挚（宋代）

四十悬车三十年，白云山下古溪边。松姿郁郁霜中寿，鸿意冥冥物外天。

归为田园陶令达，化行乡党郑公贤。我惭出处今如此，应得高人一粲然。
小诗奉送择之仁友赴漕台之招后篇喜赵公之得士而不敢致私怨焉然别怀黯然不能成章亦足以见区区也二首 其二
朱熹（宋代）

珍重东台老，英声旧所闻。能怀吐哺意，岂但枉书勤。

得士看如许，持心定不群。愿言推此志，清浊见朋分。
文王
佚名（先秦）

文王在上，於昭于天。周虽旧邦，其命维新。有周不显，帝命不时。文王陟降，在帝左右。
亹亹文王，令闻不已。陈锡哉周，侯文王孙子。文王孙子，本支百世，凡周之士，不显亦世。
世之不显，厥犹翼翼。思皇多士，生此王国。王国克生，维周之桢；济济多士，文王以宁。
穆穆文王，于缉熙敬止。假哉天命，有商孙子。商之孙子，其丽不亿。上帝既命，侯于周服。
侯服于周，天命靡常。殷士肤敏，祼将于京。厥作祼将，常服黼冔。王之荩臣，无念尔祖。
无念尔祖，聿脩厥德。永言配命，自求多福。殷之未丧师，克配上帝。宜鉴于殷，骏命不易！
命之不易，无遏尔躬。宣昭义问，有虞殷自天。上天之载，无声无臭。仪刑文王，万邦作孚。
林园晚霁
韦应物（唐代）

雨歇见青山，落日照林园。山多烟鸟乱，林清风景翻。

提携唯子弟，萧散在琴言。同游不同意，耿耿独伤魂。

寂寞钟已尽，如何还入门。
赠薛总管弃官从□
陈著（宋代）

壮年自下退工夫，看破人閒戏剧图。
灵运在家心已放，知章还剧计非迂。
梅花梦好抛鸳侣，蕙帐閒多引鹤雏。
湖海风波任澎湃，白云飞处结屠苏。
前太守仲求石问留题因和三首
吴芾（宋代）

此日老法从，当年穷秀才。
从今归去好，非不遇时来。
和李公鼗宝林院岩香阁
释则安（宋代）

醉歌寒食夜，花照武陵溪。吟钵聊先击，诗筒更远提。

影随春色动，芳与国香齐。玉节重来赏，僧窗觅旧题。
辟邪佩
弘历（清代）

廉润和阗玉，制成佩辟邪。岂知托疏狄，终得耀精华。

多石信人少，除凶兆贼遮。愿贞符定武，讵玩物勤遐。
江豚诗
孔武仲（宋代）

黑者江豚，白者白鬐。
状异名殊，同宅大水。
渊有群鱼，掠以肥已。
同谓小害，顾有可喜。
大川夷平，缟素不起。
两两出没，矜其颊嘴。
若俯若仰，若跃若跪。
舟人相语，惊澜将作。
亟入湾浦，踣墙布筰。
俄顷风至，簸山摇岳。
浪如车轮，氛雾相薄。
舟人燕安，如在城郭。
先事而告，昭哉尔功。
鳄啖牛马，头象鼍龙。
暴殄天物，安得尔同。
于人无害，所欲易充。
暴露形体，告人以忠。
又多膏油，以助汝工。
江湖下贫，机杼以农。
鸟鹊知风，商羊识雨。
大厦之下，风雨何苦。
岂知舟航，方在积险。
以尔占天，蓍蔡之验。
古之报祭，不遗微虫。
孰扬尔烈，登荐蜡宫。
世不尔好，复惟尔恶。
我作此歌，为昭其故。
游桓山会者十人以春水满四泽夏云多奇峰为韵
苏轼（宋代）

东郊欲寻春，未见莺花迹。
春风在流水，凫雁先拍拍。
孤帆信溶漾，弄此半篙碧。
舣舟桓山下，长啸理轻策。
弹琴石室中，幽响清磔磔。
吊彼泉下人，野火失枯腊。
悟此人间世，何者为真宅。
暮回百步洪，散坐洪上石。
愧我非王襄，子渊肯见客。
临流吹洞箫，水月照连璧。
（谓王氏兄弟也。
）此欢真不朽，回首岁月隔。
想像斜川游，作诗寄彭泽。
浪涛沙
周邦彦（宋代）

昼阴重，霜凋岸草，雾隐城堞。南陌脂车待发。东门帐饮乍阕。正拂面垂杨堪缆结。掩红泪、玉手亲折。念汉浦离鸿去何许，经时信音绝。情切。望中地远天阔。向露冷风清，无人处、耿耿寒漏咽。
嗟万事难忘，唯是轻别。翠尊未竭。凭断云留取，西楼残月。罗带光销纹衾叠。连环解、旧香顿歇。怨歌永、琼壶敲尽缺。恨春去、不与人期，弄夜色，空馀满地梨花雪。
雄邑道中见易水愤胡马之污清流也
郭之奇（明代）

萧萧易水表前名，叹息荆卿事未成。壮士秦廷空浪死，衣冠是日仅偷生。

膻尘遂染寒风色，茄管宁知变徵声。最下流头经马饮，春来岸草尚欹倾。
渔家傲·暖日迟迟花袅袅
欧阳修（宋代）

暖日迟迟花袅袅。人将红粉争花好。花不能言惟解笑。金壶倒。花开未老人年少。
车马九门来扰扰。行人莫羡长安道。丹禁漏声衢鼓报。催昏晓。长安城里人先老。
一旦歌
王台卿（南北朝）

一旦被头痛，避头还着床。自无亲伴侣，谁当给水浆。

匍匐入山院，正逢虎与狼。对虎低头啼，垂泪泪千行。
梅梦
蔡见先（清代）

自别逋仙梦已孤，横斜栏外倩谁扶。春风无力低笼纸，一幅楼东晚睡图。

扶持冷梦属林逋，春去孤山一醒乎。鹤自天涯人自老，可怜无夜不西湖。

十二雕栏属曲扶，珊珊梦入小山孤。金铃声动霜禽下，春到罗浮醒到无。
咏琼山唐公谊方先祖手植榕座
伦文叙（明代）

我生不识榕隐翁，迩从隽胤廉仙踪。出守琼邦五叶祖，远溯忠肃咸章缝。

奈生不辰值胜国，飧芝茹檗灵山中。幸际昌朝拓景运，刷翰振羽思摩空。

风云匝天地势隔，炎方桂海无逵鸿。横经姑事王郡博，怀文不遇田河东。

陈辞阙下图归计，亲承天语谕从容。漱流转吸环海胜，枕石高眠绝岛峰。

田畴惯与邻农植，诗辞未许时人工。神驰忽梦游旗导，天尽俄闻咏水穷。

书香波润庇后裔，小同世业能兴宗。夙将三礼魁天下，瀰洪经纬罗心胸。

始知造物有远鉴，高贤下列非不逢。世无叔誉观中野，九原可作当公从。
本来上人
释祖钦（宋代）

本不曾来亦不去，百二十日如是住。昨夜西风忽转头，花开阑畔木犀树。

收拾行囊话起单，集云东湖来去间。双桂枝头冷消息，却与荷花香一般。
桂林宴交代董侍郎乐语口号
李曾伯（宋代）

同是虚皇老从臣，海山深处细论心。
金兰谊笃新藩翰，玉笋班趋旧禁林。
对月不妨延桂影，思人惟有护棠阴。
公归定是调商鼎，莫忘梅花雪片吟。
挽昭齐表妹三首
周兰秀（明代）

三生石上指空弹，读罢《楞严》静里观。
尘土何堪埋玉树，梨花小阁又春寒。
性带烟霞秀可餐，蕉窗煮梦静无喧。
只今韵魄翛然去，何必双飞文采鸳。¤
军中杂兴
岳钟琪（清代）

到灶沙关外，营门淡晚烟。月光先到水，秋气远连天。

归雁穿云去，饥乌带子还。西征诸将帅，辛苦又经年。
四禽言四首 其三
梁栋（宋代）

行不得也哥哥，湖南湖北春水多。九嶷山前叫虞舜，柰此乾坤无路何。

行不得也哥哥。
诗
王僧达（南北朝）

初樱动时艳，擅藻灼辉芳。缃叶未开芷，红葩已发光。
为邓觉非赋倦篷
龚璛（元代）

倦游已学渔翁，渔舟倦来掩篷。虾蟆䱥鱼天气，菰羹莼菜秋风。
下雪潭雪浪亭
陈岩（宋代）

潭面摇光媚日华，水文倒影射簷牙。
倚阑如在云霄上，俯看萦风万雪花。
秋郊偶成
江源（明代）

陪祀归涂足胜游，西风节物豁吟眸。黄云万顷三农庆，红树千林一色秋。

几处好山迎马去，谁家新竹出墙抽。天公为我安诗料，并辔何妨共唱酬。
次韵有怀周府奉祠宋季子
管讷（明代）

故人为别动经年，况复祠官久不迁。白发交游惟我旧，清时文物尚君贤。

忽匆过梦随蝴蝶，的的归心在杜鹃。无限相思千里外，暮云春树两茫然。
拟古
黄庚（元代）

徂徕有嘉木，薿薿高连天。
修柯濯雨露骨，沃叶藏云烟。
根蟠九地暖，声落四壁寒。
由来所养□，中与春相干。
岁外产茯苓，玉色腴且坚。
山人属为药，至味通灵仙。
愿言事服饵，身可三千年。
七十五翁吟
方回（元代）

衰翁七十五，犹有身世忧。
暑不办寒计，朝始为夕谋。
海若挟风伯，扫荡数十州。
钱塘幸而免，湖已入城流。
吾虽偶不死，生涯殊苟偷。
米价不少减，钱刀何所求。
长女亡六载，次女病未瘳。
假使即勿药，嫁奁将焉筹。
五男丧其幼，余皆隐林丘。
忆昔年十五，七月辛丑秋。
郡治及祖居，一夜灰郁攸。
倏忽六十载，将无坠箕裘。
侥幸登一第，患难何其稠。
滨死者累矣，尚存镜中头。
行善丛谤议，施德招冤讎。
久已致其仕，此生行且休。
半饱半饥间，陈粟虀一瓯。
鼎食拼鼎烹，吾非斯人俦。
万事不如意，自取何怨尤。
折腰复仰面，舐痔而封侯。
何如醉茅柴，霞外鼾鼻齁。
立春日同陈有之步至贺家湖
谢翱（宋代）

风烟回首失，岁月但寻常。忠义行衰世，凄凉在异乡。

春流荒禹迹，天泪湿句芒。拟剪园中韭，携篮有跛臧。
阆水歌
杜甫（唐代）

嘉陵江色何所似？石黛碧玉相因依。
正怜日破浪花出，更复春从沙际归。
巴童荡桨欹侧过，水鸡衔鱼来去飞。
阆中胜事可肠断，阆州城南天下稀！
题忠悯公送婿邢得昭归婺女诗后
徐木润（宋代）

准用於丁殒后，瓘亡在京死前。
惜是苍生无福，北方不待隆乾。
赠泊宅翁方勺
陈栖筠（宋代）

学道悠悠未见功，敢云凡质有仙风。
他年一钵江湖去，先向苕溪访葛洪。
急雨
彭汝砺（宋代）

远岫低连野水苍，田溪急似雨淋浪。灵坛冉冉云烟净，小径深深花草香。

落日客帆千点细，秋风渔笛一声长。诗成未解酬真赏，追逐须将夙愿偿。
题林进士玉芝西磵小隐
连文凤（宋代）

小山寻杖屦，璧水欢荆榛。
结屋依泉石，弹冠谢俗尘。
伤心天宝事，散发义熙民。
芝岭甘幽旷，桃源慕隐沦。
田园谋老计，花竹结芳邻。
孔孟惟忧道，夷齐不患贫。
无官劳远梦，有地着间身。
来往唐冠带，留题汉缙绅。
知君易尚在，吾亦守吾真。
相和歌辞。江南曲
陆龟蒙（唐代）

为爱江南春，涉江聊采蘋.水深烟浩浩，空对双车轮。

车轮明月团，车盖浮云盘。云月徒自好，水中行路难。

遥遥洛阳道，夹岸生春草。寄语棹船郎，莫夸风浪好。
菊花
陈淳（宋代）

清霜下篱落，佳色散花枝。载咏南山句，幽怀不自持。
次韵费司法
方岳（宋代）

空谷跫然余故人，且谈风月未论文。
长房仙去几何日，陆羽泉边多少云。
谁向唐诗参句律，只将周易对炉熏。
纵无今古飞谈屑，稼穑平生亦饱闻。
又为刘玉真黄文燕黄玉英三歌姬即席赋 其三
张萱（明代）

千金一笑忆当年，掷果盈车数坠鞭。今日文园已消渴，当垆休问杖头钱。
嘉禾百咏·四城
张尧同（宋代）

吴越争雄日，区区在用兵。
空余争战地，无处不高城。
从驻跸峰移向阳二首 其二
释函可（明代）

自来不肯常安住，但有茅遮便暂栖。鸟突寒烟寻别树，风吹残雪度前溪。

沙弥欢跃面多垢，耆旧威仪首尽低。最爱近村好兄弟，松花和蜜贱如泥。
金天观
李文（元代）

琳宫寻羽客，野服过仙家。溪合双流水，桃开一片霞。

午香烧柏子，春酿压松花。归路重回首，云横石径斜。
端午上饶道中
裘万顷（宋代）

一春留滞在京华，午日依前未到家。
细葛香萝素无望，黄尘乌帽亦堪嗟。
争舟野渡人如簇，立马邮亭日欲斜。
遥想埙箎献亲寿，彩衣罗拜酌流霞。
集句七言绝句诗（一十二首。续拗体诗三首）
孙蕡（明代）

野棠开尽飘香玉，细柳新蒲为谁绿。
忽忽穷愁泥杀人，逢人更唱相思曲。
代蜀总过沔宴制帅
李曾伯（宋代）

皇天祚宋启真儒，手钥秦关镇蜀都。
方策有之伊吕偶，规模如此汉诏无。
军声劘刜归帷幄，王事驱驰在粟刍。
把酒东湖需捷奏，伫催公衮醉西湖。
卧病
白玉蟾（宋代）

故故抽身入翠微，头昏背痛便相随。
只今得病缘身有，待我无身更病谁。
天际寒云糊远岫，松梢归鹤客枯枝。
青灯独照黄昏影，且自扶头强赋诗。
书里中事
陆游（宋代）

事近接耳目，诞信良易知。
颇疑有定数，一惑不可移。
坐视非所安，忠告反取疑。
虽抱愚直意，妄发悔曷追？
丑奴儿慢 和慈博咏雪，和梦窗之作
杨玉衔（清代）

灯摇眼缬，珠缀檐花圆影。围炉觅、禅心诗思，冰玉双清。

瑟缩吟肩，寂寥短发一梳明。翠禽招我，罗浮梦境，鹤氅身轻。

准备玉壶，沽春灞岸，休俟霜晴。似悬拟、故人心素，尘洗红情。

摩诘林峦，粉痕弹隙露鬟青。吟壶薰鸭，室生虚白，镜澈层层。
金刚随机无尽颂·庄严净土分第十
释印肃（宋代）

溪山晓来深，片光万物新。
相识满天下，知心能几人。
闰月二十日离玉山八月到余干易舟又二日抵鄱
赵蕃（宋代）

试登云锦阁，还上揖仙亭。
栋宇虽摧落，江山自典型。
冲风聊策杖，晚日更扬舲。
要写吴江句，初无六尺屏。
咏华林书院
陈靖（宋代）

卓尔西山百里强，累年家有桂枝香。
万株松竹封三径，数世儿枝食一堂。
客舍远连虚席密，县衙斜引阙门长。
就中好是华林墅，别种梧桐养凤凰。
舟行过吴江有感 其二
程俱（宋代）

栖棘空回首，飞凫竟折腰。祇今随泛宅，敢复叹沉僚。

行路终难拗，迷魂不可招。山川良是昔，恍似鹤归辽。
酒边赠朱处士
白珽（元代）

乌葛唐巾白苧裘，扫庭终夕共淹留。
醉中谈论心犹壮，老去歌欢泪亦流。
对客呈诗如献佛，课儿收橘当封侯。
明年好理西风棹，重约三吴烂漫游。
又题德寿宫古松
马廷鸾（宋代）

千岁堂堂十八公，雨膏露沐贮清风。
龙吟高啸长身客，蠹化低摧秃鬓翁。
谁谓蚍蜉能撼树，不堪蟊贼欲蟠空。
御香洒酒荒荆棘，肠断孤臣泣寿宫。
感秋
法良（清代）

商飙吹我帏，皎皎九月明。中夜不成寐，起坐挥鸣琴。

三星入户不，北斗高未沈。白露下丛薄，栖禽巢远林。

美人在云端，相隔若尺寻。一弹理七弦，但伤无知音。

岂欲有知音，聊以协素心。
颂古四首
释景元（宋代）

推穷物理成家计，会合时机便识心。
多谢春风无厚薄，贫家桃李也成阴。
和林处士梅诗八首
刘学箕（宋代）

雪皎花明夜不迷，借光何假更然脐。
咏吟自我形长短，斟唱从渠付浅低。
谁识摽梅诗什赋，绝胜红叶御沟题。
明朝杖履山行去，约束牛羊勿践蹊。
桑落洲
李群玉（唐代）

九江寒露夕，微浪北风生。浦屿渔人火，蒹葭凫雁声。

颓云晦庐岳，微鼓辨湓城。远忆天边弟，曾从此路行。
小师慧清游山
释子益（宋代）

行脚不遇人，不如屋里从。
那事本现成，何须外边讨。
东行西行，蓦忽筑著脚指头。
定笑玄沙，错认橘皮唤作火。
游仙篇
翁卷（宋代）

旭日升太虚，流光到萌芽。
旁有五云气，焕烂含精华。
所愿服食之，跻身眇长霞。
带我清冷佩，飞我欻忽车。
宁为世间游，世道纷以拿。
三山不足期，千龄讵云赊。
悟彼劳生人，无异芳春花。
峡中当无滩处舟行亦平喜作
徐敦仁（清代）

漫言三峡皆奇险，亦有平漪百里余。沙软客行江底路，日斜人钓石中鱼。

酒斟琥珀浇愁垒，窗拓琉璃读异书。一样客怀差可喜，小诗自写滴蟾蜍。
过曲靖
庞一夔（明代）

畏垒斯民古自今，趋庭遗迹尚堪寻。舆人生我归腰堡，酋子思公却例金。

花荫碑亭风习习，月笼黉俎柏森森。遗书满壁嗟难读，对尔馀黎泪并淫。
养鱼
刘敞（宋代）

凿池不容数斛水，养鱼才胜十馀尾。可怜出没萍藻间，还如泛馀江湖里。

君勿笑坳堂坎井无远期，假有神物君不知。风云变化在倏忽，随众幽潜聊尔为。
次张彦辅韵
朱熹（宋代）

风霜岁云徂，尘事眯双目。故人书鼎来，照眼一连玉。

把玩不知书，日晏坐空腹。卷藏什袭秘，寒光夜穿椟。

嗟予肮脏姿，十驾不能速。丘壑聊自娱，箪瓢亦云足。

君侯湖海士，逸气谢追逐。胡为不予鄙，乃肯顾林谷。

高轩缓前期，清梦绕双竹。起将杜陵句，写寄玉川屋。

我穷诗未工，最觉貂难续。感君慇勤意，吟苦屡更烛。

群公饶藻思，裂笺动盈束。历险正摧辀，争先俄击毂。

低回欲引避，怅望曷归宿。出吻竟无奇，彊颜终自恧。

北风催岁年，两鬓失新绿。樊生念学稼，曹子悲食粟。

死灰宁复然，寡过良所欲。耿耿自知明，何劳詹尹卜。
重阳前三日和叔愚县尉
葛绍体（宋代）

年年客路即为家，多病谋生未有涯。
料得重阳好风日，自无情绪对黄花。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰 其二
马星翼（清代）

碧落云飞风色秋，苍茫烟点指齐州。蓬莱仙阁非难到，萸菊期君插满头。
班婕妤
张玉娘（宋代）

一自怜捐弃，香迹玉阶疏。闻道西宫路，近亦绝鸾舆。
病足累日不能出庵门折花自娱
陆游（宋代）

频报园花照眼明，蹒跚正废下堂行。
拥衾又听五更雨，屈指元无三日晴。
不奈病何抛酒醆，麤知春在赖莺声。
一枝自浸铜瓶水，喜与年光未隔生。
勉无咎 其二
熊鉌（元代）

唤作三才祇此躯，乾坤一日可无儒。稍馀礼义存馀脉，亟把诗书教小雏。

黑窣窣时鱼是鲁，声呜呜处虎为菟。祇今时节当如此，可笑迂生独向隅。
山居七咏·经史阁
方岳（宋代）

买书堆屋当藏珍，砚水生春玉作麟。
此老大蒙稽古力，至今疏草墨花新。
和子裳中秋作
许景澄（清代）

小园松竹尽环围，水槛烟明撤烛辉。对月几人犹绿鬓，入秋易怨是瑶徽。

路穷星汉家何处，书滞长安雁亦稀。毕竟一年今夕好，遣愁莫负羽觞飞。
宝祐二年皇子冠二十首
佚名（隋代）

爱始于亲，对尽伦兮。
元子冠字，邦礼成兮。
天步舒徐，皇心宁兮。
家人之吉，亿万春兮。
古意 其四
邹汉勋（清代）

榑桑望落棠，迢迢九万里。钳且谢辔衔，倏忽已过此。

手爪能为谢，弗驭乃驭理。下士欲相效，而已失步跬。

得失两无论，造父世所美。
悼亡二十五首 其二
江源（明代）

来是空言去绝踪，百年已短更匆匆。

思量只合腾腾醉，赢得相思旧恨空。
龙阳道中
潘希曾（明代）

山城百里道，多半在岧峣。岫湿含云气，崖香长药苗。

野田荒作路，古木仆为桥。日暮西风急，吟蝉抱叶飘。
晚泊江口
韩愈（唐代）

郡城朝解缆，江岸暮依村。二女竹上泪，孤臣水底魂。

双双归蛰燕，一一叫群猿。回首那闻语，空看别袖翻。
答仇山村见寄
释文珦（宋代）

十年不见山村人，瑶华忽到英溪滨。
见诗犹如见君面，读诗只字必三嚥。
当今满面眼非吾曹，与君例亦同此遭。
风雅之音幸未变，托之足以舒郁陶。
颇谓仇仙若鸾凤，造次而鸣亦惊众。
丹穴方堪养羽仪，他年会作明时用。
偈公六十五首
释咸杰（宋代）

昔年相见谈真谛，今日升堂话去来。
一念廓然无向背，春光铁树自花开。
喜太守毕朝散致政
黄庭坚（宋代）

膏火煎熬无妄灾，就阴息迹信明哉。
功名富贵两蜗角，险阻艰难一酒杯。
百体观来身是幻，万夫争处首先回。
胸中元有不病者，记得陶潜归去来。
十二月词十二首复次官汝清韵 其六
江源（明代）

金屋炎炎溽暑深，温泉新水浴檀沉。那知玉趾帘帷外，不赐当年百饼金。
句
余靖（宋代）

时人花卉眼，谁共岁寒看。
钱选三蔬图用旧臣高士奇题韵 其一
弘历（清代）

留下寻那见草堂，三蔬展尚欲生香。炽然一切有为法，了识何曾者个忘。
徐少卿挽词
戴栩（宋代）

忽作严州梦，难随上雍班。
行藏天分巧，夷险世机閒。
瘴酒云生绿，铭旌露湿斑。
保昌钟梵晓，依旧是家山。
花烛辞调张子和比部纳姬姬静海人 其一
孙原湘（清代）

剪锦为帆桂作桡，渡江桃叶自吹箫。侬家丁字沽边住，生小垂杨斗细腰。
忆玉岩 其二
李朴（宋代）

秋风燕雀正关关，忽见篱边菊又斑。寒雁自知霜露重，海鸥常伴水云閒。

百年往事丹心里，千古声名直道间。此意属公须慷慨，晚云成雨便归山。
鹅赠鹤
白居易（唐代）

君因风送入青云，我被人驱向鸭群。
雪颈霜毛红网掌，请看何处不如君？
正月三十日作三首（万历庚申）
王惟俭（明代）

晓起更何事，披松仿画图。
开笼调语鸟，排石漱新蒲。
越甲鸣方急，燕函调不敷。
山中差足慰，江左有夷吾。¤
题韩滉田家风俗图用旧题者韵 其七 舂碓
弘历（清代）

五羊未遇时，身世轻一叶。岂知功业成，感深相杵荅。

既舂亦既碓，玉粒期甘滑。厌彼机心转，宁吾胝足蹋。
独坐晚题
赵蕃（宋代）

斜日欲向夕，孤怀谁与开。
慵能繙故纸，閒且拨寒灰。
海内长为客，江南欲放梅。
竟将身自絷，宁有水西回。
观渔
弘历（清代）

伊逊河水秋日澄，伊逊河岸秋风清。岸侧停鞭聊复憩，但见波风日影争晶明。

渔人弄网中流迎，驾鹅雁鸭惊飞鸣。我闻任公独垂钓，不钓鲲鲕钓长鲸。

汤网祝禽未祝鱼，渭滨无乃存空名。不如乘兴观渔乐，兴尽辄逝无留停。

凉飔猎猎催归辔，鸢鱼飞跃随其情。
初春书怀
陆游（宋代）

愚公不解计安危，行尽人间恶路岐。
难似车登蛇退岭，险如舟过马当祠。
平生忧患常难测，送老安闲敢自期。
一事不成应有命，惟将知止报明时。
早行
方一夔（宋代）

早行理归装，残灯耿曙光。开门半山月，立马一庭霜。

钟响知云寺，波声认石梁。脩途留不住，去去出山庄。
致仕后述怀六首 其三
陆游（宋代）

生理虽贫甚，胸中颇浩然。常辞问字酒，屡却作碑钱。

宁有骆堪鬻，尚无车可悬。小须梅雨霁，散发醉江天。
五月七日母命出城避贼
金和（清代）

老母传示纸三寸，欹侧澹墨十数言。谓闻尔日贼促战，千家万家人出门。

尔独何为恋虎口，六世名族惟尔存。身是妇人当死耳，此时言义休言恩。

尔去将情告诸帅，况尔有口兵能论。背人读罢火其纸，才欲痛哭声先吞。

中夜起坐不能寐，十指尽秃余咬痕。在家何曾得见母，母教诚是儿智昏。

宿将南来过两月，胡至今日军犹屯。或者条侯太持重，不识此贼原游魂。

傥以里言走相告，未必幕府如帝阍。藉手庶几万分一，还我甘旨鸡与豚。

甘作罪人背母去，廿金馈贼吾其奔。
纪赐四十首 其十九 赐内府新刻经史直解
于慎行（明代）

献纳金华阅岁年，石渠同异已成编。缥缃每向鸾扉献，琬琰新成玉府镌。

圣主渊衷开道籥，小臣丹悃托言筌。还期至德登三五，经训当如日月悬。
送顯冲禅者之霅上觐兄著作
释重顯（宋代）

选佛选官应在我，难兄难弟不唯他。
汀花岸草芳菲日，远远清风争奈何。
拟古三章留别果山同官 其三
吴泳（宋代）

同门二三友，星弁尝蝉联。一日两会面，三日一共筵。

花时棋声两，雨夜诗筹前。斗酒相为娱，馀欢则陶然。

永言怀及兹，馀愁浩如山。未别已足惜，别后谁慰颜。

陆扬未可俟，寄声断鸿边。
程枢密父待制挽词二首
项安世（宋代）

忆送双旌帝北门，岂知此别是终身。
项亭诗到鲜于锦，羊岘书来暖似春。
只有死当封晋魏，不令生得定燕秦。
世间荣事翻成屈，独抱功名向古人。
安恭皇后挽词
楼钥（宋代）

天作周文合，褘褕礼可观。
屡陪金辇幸，几奉玉卮欢。
吴女簪新柰，梁房掩旧兰。
春深蚕事起，谁复上桑坛。
过子陵钓台
叶棐恭（明代）

势利轻捐寄傲中，毅然高节凛秋风。
耕闲钓寂千年迹，立懦贪廉万世功。
须信林间无怨鹤，更知天外有冥鸿。
扁舟夜泊灵祠下，慨慕先生道不穷。
黄菊九首
史铸（宋代）

无限黄花簇短篱，幽香深谢好风吹。
劝君终日酩酊醉，莫待无花空折枝。
刘山人僦居邻舍书此为赠
林大春（明代）

西家有客隐房廊，疑是梁鸿与孟光。湖海早能藏姓字，江山谁复擅文章。

风前凤啸声凄切，天际鸿飞影混茫。却笑南阳一出后，断烟空锁卧龙冈。
林和靖祠
吴子良（宋代）

松树高低逐径斜，祠堂牢落锁烟霞。
我来閒咏梅花句，想见此翁如此花。
和仲咸诗六首之二和回喻令诗集
王禹偁（宋代）

风雅荒凉信可悲，家声留得尽玄微。
且欣丹穴一毛在，莫道沅江九肋稀。
思苦也知关国政，官卑应为泄天机。
他时迁客归朝去，拟觅琼瑶满袖归。
赠山寺僧
黄庶（宋代）

慵饱浮图世共憎，蓬蒿师独养牛耕。
田驱白石年常过，林印青薪岁旋生。
竹似子孙怜笋茁，树添松柏补风声。
眉头怪得春来喜，雨起蔬苗粒粒成。
古意二首 其一
陆游（宋代）

千金募战士，万里筑长城。何时青冢月，却照汉家营。
谢大沩空印禅师惠茶
释德洪（宋代）

钟鼓五千指，翔空楼殿开。不知大沩水，何尔小南台。

让子鈯斧信，閒禅春露杯。故应念岑寂，先寄出山来。
崧高诗为九江赵使君寿
杨冠卿（宋代）

之纲之纪，允文允武。
荆舒是懲，四方无侮。
冬日游屿南登龟石赋诗贻同志
陈亮（宋代）

畴昔过兹乡，驻马望龟石。蹉跎两鬓华，始作登临客。

是时冬向深，气候未萧瑟。追随得良友，周览访奇迹。

浮云散轻阴，日霁见海色。千岩含暮景，湖影浸空碧。

郊原纷绮错，左右罗第宅。向来多贤豪，声誉何籍籍。

良辰作佳游，此地几登历。我来一感慨，俯仰视今昔。

落日松风生，迟回景将夕。
书楼课子
赵雷（宋代）

云头月出倚楼看，老桂深深发广寒。底事嫦娥深爱惜，他年摘为少年簪。
濯泉亭
朱蒙正（宋代）

风浪江头正激湍，小亭溪上水平宽。
濯缨不做弹冠想，一曲沧浪钓雪寒。
遇雪
王安石（宋代）

定知花发是归期，不奈归心日日归。
风雪岂知行客恨，向人更作落花飞。
雍熙享先农六首
佚名（隋代）

式陈芳荐，爰致虔诚。
神其降鉴，永福黎甿。
惜馀春慢 金陵旅次，偕龚敬立、莫文中、范东旭、叔皋谟过僧舍，看秋海棠，用鲁逸仲韵
王策（清代）

岸芷凋青，汀蘋碎白，梦断楚骚香草。携将破帽，呼得幽人，试踏石城霜晓。

蓦遇古佛堂西，万朵秋容，绿柔红小。想匀脂调粉，费他青女，工夫多少。

真不料、无色天边，空香界内，种就许多烦恼。南朝旧日，四百楼台，落叶飘花谁扫。

应有三阁娇魂，粘蕊依枝，千春不老。倚西风、暗说兴亡，夜夜向、龛灯绕。
题湖台
李涉（唐代）

山有松门江有亭，不劳他处问青冥。

有时带月床舁到，一阵风来酒尽醒。
建谿滩波心目惊眩余平生溺奇境今则畏怯不暇因书…八字
韩偓（唐代）

长贪山水羡渔樵，自笑扬鞭趁早朝。

今日建谿惊恐后，李将军画也须烧。
复次韵
苏辙（宋代）

滕王阁在谁携手，徐孺湖宽可放情。
楚客解书南国恨，秦筝助发上林莺。
系匏独负杯中物，拥鼻和逢洛下生。
问得长须添梦想，蓬窗灯火达天明。
〈近遣仆至钟陵，还言定国与黄君鲁直会于舟中，灯火终夜而去。
〉主
滇中十月后梅已作花而绿叶满枝未落也 其一
吴振棫（清代）

重重如裹碧绡衣，掩映仙肤万玉妃。毕竟春情瞒不住，灵香先逐晓云飞。
冬日田家二首 其二
赵进美（明代）

星尽晓色分，日出飞鸟外。高枝残雪压，寒村散微霭。

田家门始开，篱落闻犬吠。草际风未定，树杪霞犹在。

方见牛羊群，一一远岭背。农夫倚仗立，默念将卒岁。

鸟雀鸣阶前，儿女笑窗内。八口饱新粒，未冬完官税。

皎皎清溪水，飒飒幽林籁。板桥无屐迹，静与草舍对。

时有旧邻家，拂石坐相待。
玉连环（天申寿词）
曹勋（宋代）

庆云开霁，清华明昼，殿阁风度薰弦。电虹敷瑞，应炎运当千。端景命、符圣德，三阶正、万国归化，远胜文思睿藻，问寝格中天。

深严。邃启芳筵。正花拥绛扆，瑶殿神仙。缓闻钧韶奏下，歌舞云边。宫闱罄和气，浃南山。罩翠霭、上寿烟。祝无疆御历万万年。
和觚庵
陈曾寿（清代）

杜老佳辰对群盗，陶公九日阙持醪。幽忧不出古人下，极目依然天界高。

萸菊暂酬秋寂寞，江山空觉气萧骚。旧京糕字无消息，断雁西风首重搔。
送鲁漕四首
吴芾（宋代）

聚散无期自古来，偶然相值且徘徊。
百年能得几回醉，三世肯辞平等杯。
晚岁谁如君激烈，高情应念我衰颓。
亦知分袂无多日，怀抱何妨更尽开。
妻兄张伯高来访横河感旧与拜先君墓下有作次
孙应时（宋代）

荜门生计只初年，乔岳终难起一拳。
小槛清风黄卷里，扁舟碧一白鸥前。
同寻杖屡曾行处，肯谒松揪独泫然。
人事无穷今几变，空山落日自孤烟。
宫词 其九十四
赵佶（宋代）

粉杏夭桃出苑墙，堤边杨柳拂波光。梭门耸插彤云里，风引花毬丝缕长。
杂咏一百首·祖珽
刘克庄（宋代）

左氏讥怀璧，杨公却袖金。
安知机巧者，藏得叵罗深。
写真自赞五首
黄庭坚（宋代）

饮不过一瓢，食不过一箪，田夫亦不改其乐，而夫子不谓之能贤，何也。
颜渊当首出万物，而奉以四海九州，而享之若是，故曰人不堪其忧。
若余之於山泽，鱼在深藻。
鹿得丰草，伊其野性则然。
盖非抱陆沈之屈，怀迷邦之宝。
既不能诗成无色之画，画出无声之诗。
又白首而不闻道，则奚取於似摩诘为。
若乃登山临水，喜见清扬，岂以优孟为孙叔敖，虎贲似蔡中郎者耶。
正月十五日送三女归史氏
沈周（明代）

春王正月及佳期，送汝登车甫结缡。累重忽轻心自喜，爱深将别意还悲。

逞妆莫漫求珠翠，善事须亲到帚箕。孝顺由来宜妇道，尊嫜况我旧相知。
七月初七夜渡黄河
汪元量（宋代）

长河界破东南天，怒涛日夜如奔川。
此行适逢七月夕，妖氛散作空中烟。
牛郎织女涉清浅，支机石上今何年。
扬帆一纵万里目，身世恍若槎中仙。
仰看银河忽倒泻，月明风露何娟娟。
狂来拔剑斫河水，欲与祖逖争雄鞭。
扣舷把酒酹河伯，低头细看河清涟。
平生此怀具已久，到此欲说空回旋。
嗟予不晓神灵意，咫尺雷雨心茫然。
再和招鹤
魏了翁（宋代）

苍苔散啄旁清江，被服委蛇未肯忙。
清唳九皋天听在，也知雅意笑鹈梁。
八景胜概 其八 龙门飞瀑
方凤（宋代）

飞雪溅𥓂砑，流云当面起。邂逅绿毛仙，临流同洗髓。
晋门。愍帝
周昙（唐代）

耕牛吃尽大田荒，二两黄金籴斗粮。

御粥又闻无麴屑，不降胡虏奈饥肠。
送昆山孙少府
钱起（唐代）

徇禄近沧海，乘流看碧霄。谁知仙吏去，宛与世尘遥。

远帆背归鸟，孤舟抵上潮。悬知讼庭静，窗竹日萧萧。
春日到小园
陈宓（宋代）

东郊无地不苍苍，日气融和自有香。
最是游人行乐处，不寒不暖昼偏长。
以嗜酒爱风竹卜居此林泉为韵作十小诗
方岳（宋代）

东坡真天人，落笔蓬莱宫。
何如赤壁笛，一鹤横秋风。
失调名
佚名（宋代）

好容仪、取次梳妆。
铁牛
释普宁（宋代）

骨格纯刚蹄角全，轩然鼻孔自辽天。
不贪陕府栏边草，肯遍耕翻祖父田。
胡无人行
徐摛（南北朝）

列楹登鲁殿，拥絮拭胡妆。犹将汉闺曲，谁忍奏毡房。

遥忆甘泉夜，暗泪断人肠。
忆黄州梅花五绝
苏轼（宋代）

不用相催已白头，一生判却见花羞。
扬州何逊吟情苦，不枉清香与破愁。
冈州重访陶昭辑昭美昆弟
邝露（明代）

赋才曾许擅机云，五色肝肠绝世氛。芳草绿时频寄梦，菊花黄世又寻君。

开樽独剪尧年韭，怀古同探禹穴文。归去层城隔明月，岸松烟艇对秋分。
古意
崔一鸣（明代）

蒹葭采采露为霜，楼上啼乌伴夜长。谩道故人工比素，独怜中妇织流黄。

葳蕤宝带同心结，宛转流苏百和香。零落空华君不见，封书谁为寄渔阳。
游东山和程大卿师孟
许将（宋代）

东山十里复溪流，远客时时骋望愁。
泉近榴花深洞口，亭开狮望旧峰头。
一州旂色天边出，三馆芸香海上留。
南北共歌公所憩，独嗟无计共英游。
夏景 公子调冰水
刘辰翁（宋代）

盛世佳公子，明光避暑曾。调冰初入水，和水亦成冰。

鸣佩朝仪初，扬鞲夕臂鹰。汲来金碗脱，搅碎玉崚嶒。

一吸风林壑，重倾雪肺膺。琼姬持袖举，疑饮露盘升。
西江月（春归）
王之道（宋代）

春色荒荒别浦，春潮滟滟长堤。绿杨风喘客帆迟。肠断江南双鲤。

短梦当年楚雨，扁舟后夜秦溪。一声啼鸟怨春归。人在酴醿花底。
燕城早出南关有感
区越（明代）

马渡南关天未明，远村咿哑有鸡声。带星讶我行偏早，枕石何人睡不醒。

往事故应挥手去，好山端合出头争。诸峰晓望嶒崚起，不似屏西水月清。
春暮
佚名（宋代）

落红庭院绿池塘，语燕啼莺亦可伤。
霁柳吹花春已老，喧槐成幄日初长。
忆梅花作
汤珍（明代）

城梅旧赏竹堂幽，山寺楞伽花亦稠。今日春风并寥落，石屏惊梦到罗浮。
徐石雪求题文与可雪竹款曰笑笑先生作
郑孝胥（清代）

雪气堆山山倒压，竹不见枝裁见叶。若使风来一动摇，必碎玉龙散鳞甲。

与可胸中穷竹态，借墨写真墨犹湿。人间一笑近千年，识者何人况能及。

徐君世守失复归，我怀此君忽相接。
挽松窗先生即俞处恭也
曹义（明代）

白发林泉遂野情，仙游一梦到蓬瀛。箕裘家世推俞附，湖海声名说宋清。

杏坞春闲丹药灶，松窗月冷石棋枰。吟成楚些愁无极，忍听山阳暮笛声。
元日
高翥（宋代）

长忆儿时二老傍，元正岁岁有风光。
搀先礼数修人事，着好衣裳侍酒觞。
回首不堪追日月，感情空叹换星霜。
尚期我老如亲老，却看儿童作节忙。
得李同年荫碧亭
文同（宋代）

抱病出烦阓，投此青林间。
高轩得清凉，坐致精爽还。
主人止之得，借与终南山。
中宵皓月起，绕枕皆孱颜。
望久气自清，心胸无结顽。
平明又西走，胜轨不可攀。
杂感
陆游（宋代）

平生所闻宋华子，病忘乃与知道邻。
老夫历尽世间事，始觉此公真可人。
夏中即事
俞桂（宋代）

重梅过了犹悭雨，幸有南薰在以槐。
燕子亦於贫者薄，今年全不见飞来。
赠萧希仁 其二
周孚（宋代）

赵子老岩壑，壮心轻世儒。曾无一湔祓，但看百喑呜。

已作山头雀，谁怜屋上乌。知公主清议，试与一嘘枯。